এসব ঘটনা দৈনিক ঘটছে বলে গুরুত্বও কিছুটা কম দেয়া হচ্ছে। কিন্তু এর মধ্যেও গত ২৮ মে রাতের একটি ঘটনা সামাজিক যোগাযোগ মাধ্যমে রীতিমতো ‘ভাইরাল’ হয়েছে। প্রচন্ড রকমের আলোড়ন তুলেছে। খবরে জানানো হয়েছে, সেদিন রাতে এশিয়ান টেলিভিশনের সিনিয়র নিউজ প্রোডিউসার আহসান মাহবুব তার কর্মস্থল থেকে ফেরার পথে বাসে ছিনতাইকারীরা তার ওপর ঝাঁপিয়ে পড়েছিল। রাত হয়ে যাওয়ায় নিরাপদে যাওয়ার আশায় ওই সাংবাদিক একটি যাত্রীপূর্ণ বাসে উঠেছিলেন। কিন্তু ওঠার পরই তাকে বুঝতে হয়েছিল, বড় ধরনের ভুল করে ফেলেছেন তিনি। বাসে যাত্রীরা তো বটেই, কন্ডাক্টর ও হেল্পার হিসেবে যারা ছিল তাদের প্রত্যেকেই ছিল পেশাদার ছিনতাইকারী। নিজের পরিচয় দেয়ার এবং কোনো কথা বলার সুযোগ পর্যন্ত না দিয়ে ছিনতাইকারীরা ওই সাংবাদিককে সোজা মারধোর শুরু করেছে। ছুরিকাঘাতও করেছে। মানিব্যাগ ও টাকা হাতিয়েও থেমে পড়েনি তারা, দামী মোবাইল ফোনের পাশাপাশি তার একাধিক ব্যাংকের এটিএম কার্ডও ছিনতাই করেছে।